Šeliga, Juraj, poslanec NR SR (2022-10-06):
Ďakujem pekne, pán predseda. Dámy a páni a osobitne pán predseda Fico, keď už bola táto schôdza otvorená a bol schválený program, tak považujem za dôležité, aby som reagoval na vážne veci, o ktorých ste hovorili vy. Je to taký, povedal by som, trošku evergreen, že dookola a dookola a dookola opakujete buď tu v Národnej rade Slovenskej republiky, alebo na svojich tlačových konferenciách, že Slovenská republika prestáva byť právnym štátom. Podľa mňa to je klamstvo. Slovenská republika je stále právnym štátom. Kreslíte tu obraz, že všetko to, čo sa deje, všetky tie vyšetrovania sú politickou objednávkou. Často spomínate Daniela Lipšica, spomínate Igora Matoviča a ďalších a ďalších. Aká politická objednávka? To, že polícia vyšetruje, je proste faktom. To, že zrazu vyšetruje vašich bývalých nominantov, je rovnako faktom. A ja som úplne prekvapený, že vy k nám prichádzate v nejakom momente, lebo doteraz za minulé obdobia, keď ste boli aj predseda vlády alebo opozičný poslanec a potom znovu predseda vlády, ste takéto veci nerobili, a stále nás obviňujete, že my tu vytvárame politickú objednávku v rozume, že dávame nejaké inštrukcie, ak to prenesiem, aby niekoho vyšetrovali, aby niekoho mučili, aby niekoho nútili k výpovedi a podobne a podobne. A pritom používate spôsoby, no povedzme manipulatívne. Zoberiete časť nahrávky, zoberiete časť prepisu, časť výpovede a tú prečítate. A to, čo sa vám nehodí, neprečítate, nepoviete. Nepoviete to, že sa Kučerka priznal. Nepoviete to, že Kučerka aj pred lekármi, a to je verejná informácia, lebo to súdne pojednávanie bolo verejné, povedal, že naňho nikto nerobil nátlak. Nepoviete to, že chcel uzavrieť dohodu o vine a treste. Nepoviete, že ten chlap vlastne nevie, za čo zobral 50-tisíc. A nehnevajte sa na mňa, ja som prekvapený, že vás zaujíma nejaký Kučerka. Je veľa ľudí, ktorí sú stíhaní, je veľa ľudí, ktorí páchali trestnú činnosť. A z toho vyvstáva otázka, že či vás nezaujíma preto, že v tých výpovediach a v tom celom konaní sa to dotýka aj pána Bödöra a pána Gašpara, ktorí sú vaši známi, jeden váš bývalý nominant na čele, ktorý stál na čele polície. Nerozumiem tomu. Nerozumiem, prečo zrazu, a som prekvapený z toho, aký veľký detektív Colombo zrazu ste. Priniesli ste tu papiere, priniesli ste nové informácie, ste schopný si dohľadať veci, ktoré sa stali, nejaké prevody v Nemecku, ak som to dobre porozumel, viete, či niekto má, alebo nemá striebro a podobne. Len, prepáčte mi, celé to smrdí. A smrdí to tým, že nikdy predtým ste to nerobili. Ja nespochybňujem to, že polícia a prokuratúra môžu urobiť procesné chyby. A to sa stalo, sám to rád opakujete, trinásťkrát Ústavný súd niečo konštatoval (reakcia z pléna), sedemnásťkrát niečo konštatoval, boli to porušenia. Bolo ix prípadov, keď to nekonštatoval. O tom nehovoríte. Ja tu vystupujem preto, že odmietam naratív politickej objednávky a odmietam naratív toho, že Slovensko nie je právnym štátom. To je jednoducho niečo, čo chcete namaľovať tejto koalícii na čelo, že my vám ideme robiť zle, a preto sú vyšetrovaní vaši bývalí nominanti. Nielen vaši bývalí nominanti, ale zastávate sa len ich. To je zvláštne. To je to, že keď išlo o Štefanova alebo Janušeka za vašich vlád, to vám bolo jedno, to sa vás nijako netýkalo, s tým ste nemali nič spoločné, ste povedali, nech si polícia robí, čo si robí. Ja mám obavu, pán Fico, že toto celé robíte len preto, aby ste vyslali signál či už pánovi Bödörovi, pánovi Gašparovi, že použijete celú svoju politickú váhu na to, aby ste sa ich verejne zastávali. Majú advokátov, na Slovensku sú nezávislé súdy, je tu Ústavný súd, je tu súd v Štrasburgu, dookola, celý tento aparát je k dispozícii, ale to je ako keby málo, treba prísť, urobiť zo seba detektíva, podsunúť tu nejaký obraz, obviniť Matoviča, obviniť Lipšica, že všetko je na objednávku, tí ľudia vlastne nikomu nič neurobili. Tak ja sa pýtam, naozaj za čo ten Kučerka zobral tých 50-tisíc eur. Nie je to ešte právoplatné, bude o tom rozhodovať Najvyšší súd. Rovnako ten obraz toho, že tu je skupina vyšetrovateľov, sudcov, prokurátorov, ktorí zrazu dostali osvietenie po voľbách a povedali si, no tak teraz to ukážeme tomu SMER-u. Veď ale oni tu boli dlhšie. Kliment je koľko na tom Najvyššom súde? 15-20 rokov? Záleská je koľko na Špecializovanom súde? To sú roky, roky a roky. Tí vyšetrovatelia z NAKY, ktorých spomínate, to je takisto roky, roky, roky. Hovoríte, že sú prieťahy v konaní, že to dlho trvá a podobne. Ale nemáte v tomto dvojaký meter? Ak tí, ktorých spomínate, majú právo na rýchly a spravodlivý proces, tak rovnako Čurilla a spol. majú také isté právo na spravodlivý a rýchly proces. Prečo do dnešného dňa ešte generálny prokurátor o tých veciach nerozhodol? Veď padni komu padni potom. Ale keď tí, ktorých spomínate vy, majú právo na spravodlivý proces, tak títo nemajú? To už vtedy je ticho. A to je o tom, že vytiahnete časť výpovede, vytiahnete časť nahrávky, veď kľudne zverejnite tú nahrávku celú. Ak je taká závažná, ako o nej hovoríte, dali ste ju Generálnej prokuratúre, púšťali ste časť na tlačovke, zverejnite to celé. Ja sám prvý rád to budem počuť. Všetci to budeme radi počuť. Ale prídete do pléna, navrhnete uznesenie, že máme konštatovať, že Slovenská republika je pomaly unesený a rozvrátený právny štát, a očakávate podporu. Ja si myslím, že nie je to nič iné, ako, ako snaha vyslať odkaz tým vašim, svojim, s ktorými ste spolupracovali, že nasadíte celú svoju politickú váhu, aby ste sa ich zastali. A využívate všetky možnosti, ktoré máte k dispozícii, napríklad zvolanie tejto schôdze. A keď hovoríme o tom právnom štáte, pán predseda, ja sa pýtam, čo urobíte po voľbách. Ak by ste sa dostali k moci, čo urobíte? Ja som počul vášho kolegu pána Kaliňáka, ktorý hovoril o tom, že možno treba uvažovať, že by mal byť nejaký ústavný zákon o tom, že všetky tieto vyšetrovania boli nezákonné, a predpokladám z toho, s akou vervou útočíte na Daniela Lipšica, že by ste urobili všetko pre to, aby bol Daniel Lipšic odvolaný, možno Úrad špeciálnej prokuratúry zrušený, Špecializovaný trestný súd zrušený a všetky tieto konania išli do zabudnutia. Je naozaj prekvapivé, keď ste schopný vygenerovať také množstvo informácií, ako je možné, že keď ste boli najsilnejší muž v tejto krajine, mali ste k dispozícii aj Slovenskú informačnú službu, aj informácie z Vojenského spravodajstva, políciu, o ktorej hovoríte, že bola nezávislá, nestranná, sa nič z toho nevyšetrovalo, lebo toto sú skutky, ktoré sa stali v minulosti, a mnohí z tých ľudí sa priznávajú dobrovoľne. Povedia áno, je mi to ľúto, zobral som 50-tisíc, 100-tisíc. Vtedy, vtedy ste tu neboli, vy ste o tom vedeli, nevedeli, neviem, len vidím to, že dnes ste schopný vygenerovať, dať dokopy obraz, hovoriť a idete do toho tvrdo. Vtedy sa zdá, že to bolo ako keby jedno, že vás sa to netýka, vy ste si riešili iné. Len mám obavu, že to tak bolo preto, že mnohí z tých ľudí, ktorí sú dneska obvinení a ktorých sa to týka, proste boli vaši kamaráti, vaši nominanti a povedali ste si, nechám to tak nezaujíma ma to, budem to kryť a tak ďalej a tak ďalej. Hovoríte o tom, že Národná rada v tom uznesení by mala vlastne vyhlásiť to, že sme znepokojení tou situáciou. Ja si myslím, že parlament by mal prijať uznesenie, že je znepokojený tým, ako sa tu kradlo. Nie naši nominanti sa priznávajú, že kradli. Vaši nominanti sa priznávajú, že kradli. A ja z toho nechcem robiť politický súboj, ale priniesli ste do Národnej rady a hovoríte, že my to tu celé lámeme cez koleno a oni sú všetci úplne v poriadku, čistí a svätí ľudia. Veď Makó bol váš nominant, vašej vlády. Slobodník bol vo vašej polícii vtedy. Vtedy to nevadilo, vtedy bolo všetko v poriadku. Dnes viete o tom, aký je, čo všetko robí, kde podniká a aká je povaha a aký je zákerný. A vtedy ste to nevedeli? Vtedy to bolo všetko v poriadku? Táto hra na detektíva Colomba je, je falošná. A priznám sa, že napriek tomu, že to nie vždy je jednoduché, ja si stále myslím, že aj kvôli tomuto, aj kvôli tejto schôdzi, ktorú zvolávate, aj kvôli vašim výrokom má táto vláda zmysel, lebo to, čo chcete urobiť po voľbách, je ten rozvrat štátu, o ktorom sa dnes tvárite, že tu existuje. Chcete zrušiť Špecializovaný trestný súd, chcete odpratať preč Lipšica a ďalších a ďalších. Je nefér podľa mňa sa tváriť, že pri niektorých ľuďoch vás veľmi zaujíma to, ako orgány činné v trestnom konaní postupujú, a pri iných vás to vôbec netrápi. Jednoducho ak Kučerka môže niečo hovoriť o Bödörovi alebo o Gašparovi, vtedy naozaj klobúk dole, celou energiou, silou idete do toho. Iní vás netrápia. Myslím si, že to robíte v záujme svojej vlastnej ochrany, prinajmenšom politickej, a podsúvate tu verejnosti naratív, že táto vláda zneužíva inštitúty trestného práva. Proste ak máte nejaký konkrétny dôkaz, dajte trestné oznámenia. To ste hovorili vždy vy nám. A nie mne, ale aj tu kolegom, keď boli v opozícii. Dajte trestné oznámenia. Dali ste, počul som vás v rozprave, bude sa vyšetrovať. Generálny prokurátor stále hovorí, že on je nadstranícky, aj včera ako ste povedali, ste dali trestné oznámenie, nech vyšetruje, nech sa páči. Nahrávku kľudne zverejnite, nech všetci vieme, čo tam je. Ale hovoriť tu o tom, že my krivíme spravodlivosť, my zadávame niekomu úlohy a celé je to proste monštruózna hra, proste nie je pravda. Nie je to pravda, a práve preto si myslím, že Národná rada Slovenskej republiky by nemala prijať vaše uznesenie, že to uznesenie je klamlivé, a jediné, nad čím má parlament vyjadriť znepokojenie, je to, že v minulosti za vašich vlád sa proste kradlo, a dneska tí ľudia sa k tomu priznávajú. Ďakujem pekne.